Vrou gevonnis oor onwettige leerlinglisensiesArgieffoto ŉ Verkeersbeampte van die uMngeni-munisipaliteit in KwaZulu-Natal het ŉ opgeskorte vonnis gekry vir haar betrokkenheid by die uitreik van leerlinglisensies op bedrieglike wyse. Simon Zwane, woordvoerder van die Padverkeersbestuurskorporasie (RTMC), het gesê Thandazile Judith Shelembe is Maandag in die Durbanse handelsmisdaadhof tot 12 maande tronkstraf of ŉ boete van R9 000 gevonnis. Shelembe is tot ŉ verdere vier jaar tronkstraf gevonnis wat vir vyf jaar opgeskort is op voorwaarde dat sy in die tydperk nie aan diefstal of bedrog skuldig bevind word nie. Sy moet ook drie jaar korrektiewe toesig uitdien. Shelembe sal 16 uur per maand gemeenskapsdiens moet verrig vir die eerste 24 maande van die vonnis. Sy mag geen alkohol of dwelms gebruik tydens haar vonnis nie. Shelembe, ŉ administratiewe klerk, is op 5 Junie deur lede van die RTMC se teenkorrupsie-eenheid en die Valke in Howick in hegtenis geneem. Haar inhegtenisneming het gevolg nadat ses toetssentrumbeamptes en nege leerlinglisensie-aansoekers in Maart verlede jaar in hegtenis geneem is op aanklag van bedrog. Volgens Zwane het Shelembe nege aanklagte van bedrog in die gesig gestaar nadat sy die inligting van aansoekers op die eNatis-stelsel ingevoer het sonder dat die aansoekers hul aansoeke voltooi het. Sy het ook vals oogtoetsresultate ingedien en afsprake gemaak in die afwesigheid van die aansoekers. Shelembe het reeds vroeër uit haar pos bedank en het verlede maand skuldig gepleit op die aanklagte teen haar. “Die RTMC verwelkom die vonnis en hoop dit sal ŉ boodskap stuur dat misdaad rampspoedige gevolge het,” het Zwane gesê.